ບົດຄວາມລະບຸແຈ້ງວ່າ ເຖິງວ່າຈະມີການລະບາດຂອງພະຍາດ COVID-19 ເກີດຂຶ້ນມາໃໝ່, ໂດຍສະເພາະ ແມ່ນການປະກົດມີສາຍພັນໃໝ່ Delta, ຮູບພາບຂອງຫວຽດນາມໃນເວທີສາກົນ ນັບມື້ຍິ່ງໄດ້ຮັບການຍົກສູງຂຶ້ນ ໂດຍຜ່ານການດຳລົງຕຳແໜ່ງບົດບາດ ຢູ່ໃນ ສະພາຄວາມໝັ້ນຄົງສະຫະປະຊາຊາດ, ພ້ອມກັບຄວາມອາດສາມາດ ແລະ ຄວາມໝັ້ນໃຈໃນການປະສານງານ, ແລກປ່ຽນ ແລະ ການສົນທະນາ ກ່ຽວກັບບັນດາບັນຫາທີ່ສຳຄັນ, ກໍ່ຄືຄວາມມານະພະຍາຍາມຮັກສາຄວາມສັນຕິພາບ.
ບົດຂຽນໄດ້ຍົກເນັ້ນໜັກທີ່ຕັ້ງຂອງຫວຽດນາມໃນຄວາມໝັ້ນຄົງສາກົນ ທີ່ໄດ້ຮັບການຍອມຮັບ ເມື່ອຫວຽດນາມເປັນເຈົ້າພາບຈັດກອງປະຊຸມສຸດຍອດເວທີປາໄສການຮ່ວມມືເສດຖະກິດ ອາຊີ-ປາຊີຟິກ (APEC) ປີ 2017, ກອງປະຊຸມສຸດຍອດອາເມລິກາ-ເກົາຫຼີເໜືອ ໃນປີ 2019. ຫວຽດນາມ ໄດ້ສະແດງໃຫ້ເຫັນບົດບາດການສ້າງສັນຕິພາບທີ່ນັບມື້ນັບໃຫຍ່ຫຼວງ, ພ້ອມກັບຄວາມອາດສາມາດ ແລະ ຄວາມໝັ້ນໃຈຕໍ່ບົດບາດການໄກ່ເກ່ຍທີ່ສໍາຄັນ ໃນປະຊາຄົມບັນດາປະເທດອາຊຽນ ກ່ຽວກັບບັນດາບັນຫາຄວາມໝັ້ນຄົງໃນພາກພື້ນ. ດ້ວຍຜົນສຳເລັດການນຳໃຊ້ລະບອບການຕະຫຼາດທີ່ຖືກຕ້ອງນັ້ນ, ເສດຖະກິດຂອງຫວຽດນາມ ໃນສອງທົດສະວັດຜ່ານມາ ກໍ່ສາມາດບັນລຸໄດ້ບັນດາໝາກຜົນທີ່ໜ້າປະທັບໃຈຫຼາຍຢ່າງ.
ຫວຽດນາມໄດ້ ແລະ ພວມເຂົ້າຮ່ວມຢ່າງຕັ້ງໜ້າໃນຄວາມມານະພະຍາຍາມຮັກສາສັນຕິພາບຂອງສະຫະປະຊາຊາດ. ຫວຽດນາມ ຍາມໃດກໍ່ຊຸກຍູ້ລັດທິຫຼາຍຝ່າຍ, ເຄົາລົບກົດໝາຍສາກົນ ແລະ ກົດບັດສະຫະປະຊາຊາດ.
ຕະຫຼອດສາມທົດສະວັດທີ່ຜ່ານມາ, ຫວຽດນາມ ຍັງໄດ້ຮັບການຍອມຮັບວ່າ ເປັນສະມາຊິກທີ່ຕັ້ງໜ້າ, ເປັນເຈົ້າການ ແລະ ມີຄວາມຮັບຜິດຊອບຂອງປະຊາຄົມສາກົນ, ຍາມໃດກໍ່ໃຫ້ການສະໜັບສະໜູນຂໍ້ລິເລີ່ມກ່ຽວກັບການປ່ຽນແປງດິນຟ້າອາກາດ ຂອງສະຫະປະຊາຊາດ ແລະ ເປົ້າໝາຍການພັດທະນາແບບຍືນຍົງ.
ຄຳຮຸ່ງ